Galko, Ľubomír, poslanec NR SR (2023-12-19):
Výborne. Ďakujem pekne. Vážené panie poslankyne, páni poslanci, čo dodať na záver k tomuto návrhu zákona. Zhrnul som to v ôsmich bodoch. Po prvé. Táto rozprava mala zmysel, diskutovali sme veľmi dlho a zaznelo tu veľmi veľa odborných vystúpení. Niektorí kolegovia znášali výčitky, že nediskutovala koalícia, že koaliční poslanci sa nezúčastňovali tej diskusie. Musím povedať, že mne osobne to až tak nevadilo, lebo aspoň sa dokázala, ukázal ten rozdiel v tom odbornom potenciáli koalícia verzus opozícia. Po druhé. Musím povedať, že ľudia tam vonku to sledovali a sledujú toto rokovanie a vedzte, že aj táto rozprava sa pričinila o to, že sa toľkí dostavili na dnešné protesty a že sa začali zaujímať o veci verejné. Mne pomerne veľké množstvo ľudí píše počas toho rokovania cez sociálnu sieť a ja sa teda snažím im odpovedať, nestíham to, že úplne všetkým, ale boli by ste prekvapení, aké veľké množstvo ľudí to rokovanie sleduje aj do takýchto neskorých večerných hodín. Po tretie. Dosiahli sme výsledky. Vedzte, že aj to, že poslanec Michelko nedal ten pozmeňovák Protimonopolného úradu, to je výsledok nášho tlaku tu v rozprave, výsledok tlaku na uliciach. On môže tu rozprávať, že to je jeho autonómne rozhodnutie, že je to dohoda strany, ktorú zastupuje. Nie, nie. To bol výsledok nášho tlaku v kombinácií, samozrejme, aj s tlakom z Bruselu. Po štvrté. Detto dnešné alebo teda už vlastne včerajšie vyjadrenie generálneho prokurátora Žilinku, ktorý vyhlásil, že ak sa zruší naozaj špeciálna prokuratúra, tak všetky prípady, ktoré už sú na špecializovanom trestnom súde a aj tie, kde je uzavreté vyšetrovanie a je tam podaná obžaloba, zostanú tým prokurátorom Úradu špeciálnej prokuratúry, ktorí dnes tie prípady majú a pojednávajú. A toto, prosím pekne, tiež nepadlo z neba takéto vyhlásenie a tiež je to výsledok nejakého procesu, ktorý súvisí s tým, ako tu opozícia počas týchto dní pracuje. Po piate, piaty bod. Ukázala sa, v priamom prenose sa ukázala bohorovnosť a arogancia Petra Pellegriniho, ktorý sa neštítil tu porušovať rokovací poriadok a uprel mi ako opozičnému poslancovi hlasovanie o mojom pozmeňovacom návrhu. Čo môže mať za následok, resp. môže to prispieť k tomu, že tento chalanko s jamkami v lícach, čo sa snaží voličov oklamať telom, dostane v prezidentských voľbách za svoj nedemokratický prístup a aroganciu taký preplesk, že sa nestihne ani za to poďakovať. A povedzme si pravdu, v takomto prípade by ma to, že sa zachoval ako obyčajný primitív a nedal o mojom pozmeňujúcom návrhu hlasovať, už teda vôbec nejako nebolelo, lebo by to prispelo k dobrej veci. Po šieste. V súvislosti s bodom päť, s týmto predchádzajúcim, o ktorom som hovoril, a to je tá zmienená arogancia Petra Pellegriniho, ktorý porušil rokovací poriadok s tým, že nedal hlasovať o mojom pozmeňovacom návrhu, vidím pozitívnu vec v tom, že nám rapídne, ale že rapídne zvýšil šance uspieť na Ústavnom súde a poslať tak celý tento ich paškvil, ktorý tu idú pretlačiť po tom, ako ho schvália, do hája. Po siedme. Explicitne sme dokázali, že tejto koalícií nejde o rozpočet, resp. o jeho schválenie v tomto roku, pretože niekoľkokrát sme im dali možnosť formou procedurálneho návrhu prerušiť tento bod návrhu kompetenčného zákona a predradiť rokovanie o rozpočte tak, aby sa to stihlo prerokovať do konca tohto roka. Tým pádom prevzala koalícia plnú zodpovednosť za to, že ak sa dnes od rána od deviatej hodine, hodiny opozícia zomkne a bude o rozpočte diskutovať tak dlho, že sa to tento rok nestihne schváliť a rozprava bude trvať až do Veľkej noci, plnú zodpovednosť. No a po ôsme, ukázalo sa, aspoň ja mám taký silný pocit, že celá opozícia je schopná v Národnej rade Slovenskej republiky pomerne úspešne spolupracovať a kooperovať, keď je to potrebné. A týmto bodom 8 by som svoje vystúpenie ukončil, lebo to, čo som v ňom uviedol, pokladám za najdôležitejšie zo všetkého. Ďakujem vám za pozornosť.